Diari Oficial de la Generalitat Valenciana


Sumari del DOGV 2502, del 08-05-1995 (1995/834595)

RESOLUCIÓ de 20 d'abril de 1995, de la Direcció General de Personal de la Conselleria d'Educació i Ciència, per la qual es convoca el procediment previst en la disposició transitòria del decret 131/1994.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2502

Data del DOGV
:   08-05-1995

Secció del DOGV
:   AUTORITATS I PERSONAL

Número del document
:   1995/834595


Data del document
:   20-04-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 20 d'abril de 1995, de la Direcció General de Personal de la Conselleria d'Educació i Ciència, per la qual es convoca el procediment previst en la disposició transitòria del decret 131/1994.   
El Decret 131/1994, de 5 de juliol, del Govern Valencià, regula els serveis especialitzats d'orientació educativa, psicopedagògica i professional, adaptant-los al marc general de la reforma educativa i adequant-los a les característiques de l'escola valenciana. [95/3280]  
En la disposició transitòria, el decret estableix que els llocs de treball vacants de les actuals plantilles siguen oferts per una sola vegada als actuals professors especialitzats en psicopedagogia escolar amb destinació definitiva en llocs de treball en els serveis psicopedagògics escolars.  
En virtut d'això i d'acord amb el que estableix l'article 16.8 del Decret 114/1993, de 26 de juliol, del Govern Valencià,  
Primer  
Convocar el procediment previst en la disposició transitòria del Decret 131/1994, de 5 de juliol, per a la provisió dels llocs de treball vacants de professors especialitzats en psicopedagogia escolar i aprovar les bases per les quals es regiran, que s'inclouen com a annex I d'aquesta resolució.  
Segon  
Aprovar el barem de mèrits, que s'inclou com a annex II d'aquesta resolució.  
Tercer  
Els llocs de treball vacants de la plantilla establerta en els serveis psicopedagògics escolars per ordre de la Conselleria d'Educació i Ciència, de 29 de maig de 1992, es determinen com a annex III d'aquesta resolució, aquestes vacants s'incrementaran amb les que resulten de la resolució del present procediment.  
En l'annex IV, es determinen els llocs de treball que composen la plantilla establida per l'ordre esmentada.  
Quart  
Contra la present resolució que, d'acord amb els preceptes de la disposició addicional novena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posa fi a la via administrativa, s'hi podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptats a partir de la seua publicació, prèvia comunicació a l'òrgan que va dictar l'acte impugnat, segons el que disposa l'article 110.3 de la Llei 30/1992, de 26 de novembre.  
València, 20 d'abril de 1995.- El director general de Personal: Luis Felipe Martínez Martínez.  
ANNEX I  
Bases del concurs  
Primera  
Podran participar en aquesta convocatòria amb caràcter voluntari:  
Els funcionaris de carrera docents que estiguen actualment amb destinació definitiva en llocs de professor especialitzat en psicopedagogia escolar en les plantilles establertes per als serveis psicopedagògics escolars per Ordre de la Conselleria de Cultura, Educació i Ciència de 29 de maig de 1992.  
Segona  
Els participants que obtinguen plaça en aquesta convocatòria i hagen participat, al mateix temps, en el concurs de trasllats convocat en el present curs escolar pel Ministeri d'Educació i Ciència i les comunitats autònomes amb competències en matèria d'educació, quedaran com a propietaris definitius de la plaça obtinguda per aquesta convocatòria i s'anul·larà a tots els efectes la seua participació en el concurs de trasllats abans mencionat.  
Tercera  
La destinació obtinguda en la resolució definitiva d'aquesta convocatòria es irrenunciable i amb efectes administratius de l'1 de setembre de 1995.  
Quarta  
Totes les condicions que s'exigeixen en aquesta convocatòria i els mèrits que al·leguen els participants han de ser complits i reconeguts en la data d'acabament del termini de presentació d'instàncies.  
Cinquena  
1. Als participants, se'ls adjudicarà el lloc de treball que els corresponga entre els que hi haja sol·licitat per ordre de preferència.  
2. L'ordre de prioritat per a l'adjudicació de cadascun dels llocs de treball s'establirà segons la puntuació obtinguda d'acord amb el que es disposa en el barem.  
Sisena  
Els mèrits seran valorats per una comissió constituïda pels següents membres:  
- President: el director general de Personal Docent o la persona en qui delegue  
- Vocals:  
- El cap d'àrea de Personal Docent  
- Un cap de servei de la Direcció General d'Ordenació i Innovació Educativa a proposta del director general.  
- Un funcionari de la Inspecció Educativa designat pel director general de Personal a proposta del director general d'Ordenació i Innovació Educativa.  
- Actuarà de secretari:  
El cap del Servei de Provisió de Llocs de Treball i Selecció de Personal Docent.  
Setena  
1. La instància, ajustada al model oficial que podran obtenir els interessats en les direccions territorials d'Educació es dirigirà al director general de Personal de la Conselleria d'Educació i Ciència i podrà presentar-se en les citades direccions territorials d'Educació o en qualsevol de les dependències a què al·ludeix l'article 38 de la Llei de Règim Jurídic de les Administracions Públiques i del Procediment Administratiu Comú.  
2. El termini de presentació serà de 15 dies hàbils comptats des del dia següent al de la publicació d'aquesta convocatòria en el Diari Oficial de la Generalitat Valenciana.  
3. S'haurà d'adjuntar a la instància:  
- Full de serveis certificat i tancat al 31 d'agost de 1995  
- Documentació acreditativa dels mèrits al·legats.  
4. No seran tinguts en compte els mèrits no invocats en les sol·licituds, ni tampoc aquells que no es justifiquen documentalment durant el termini de presentació de les sol·licituds.  
5. Podrà ser anulada la destinació obtinguda per qualsevol concursant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.  
Vuitena  
La Direcció General de Personal resoldrà aquells dubtes que se susciten en el compliment del que es dispose en aquesta convocatòria, s'adjudicaran provisionalment les destinacions i es concedirà un termini per a reclamacions i desistiments i finalment s'elevaran a definitius el nomenaments i es resoldran aquelles per la mateixa resolució, que serà objecte de publicació en el Diari Oficial de la Generalitat Valenciana.  
ANNEX II  
Barem de mèrits  
A) 1. Temps de permanència ininterrompuda com a funcionari de carrera o personal laboral indefinit amb destinació definitiva en el lloc de treball des del qual es participa: 3 punts per any.  
2. Anys de servei actiu com a funcionari de carrera en funcions docents o d'orientació: 1 punt per any.  
3. Les fraccions d'any es computaran a raó de 0'08 punts per mes complet.  
B) Titulacions acadèmiques distintes a les al·legades per a l'ingrés en el cos:  
1. Titulacions de primer cicle: per cada diplomatura, enginyeria tècnica, arquitectura tècnica o títols declarats legalment equivalents o pels estudis corresponents al primer cicle d'una llicenciatura, arquitectura o enginyeria: 1,50 punts.  
2. Titulacions de segon cicle: pels estudis corresponents al segon cicle de llicenciatura, enginyeria, arquitectura o títols declarats legalment equivalents: 2,50 punts.  
3. Per posseir el títol de doctorat: 3 punts.  
C) Cursos de perfeccionament organitzats per les administracions públiques educatives competents:  
1. Cursos impartits: per participar com a ponent, professor, o dirigir, coordinar o ser tutor en cursos de formació permanent (entesos com s'indica en el punt següent), convocats pels òrgans centrals o perifèrics de les administracions amb competències o realizats per institucions sense ànim de lucre que hagen estat homologats o reconeguts per aquestes administracions educatives, i els convocats per les universitats: 0,10 punts per cada 10 hores acreditades fins a un màxim de 3 punts.  
2. Cursos superats.  
Per l'assistència a cursos de formació permanent de professorat (entesos en les distintes modalitats: grups de treball, seminaris, grups de formació en centres, cursets, etc.) convocats pels òrgans centrals o perifèrics de les administracions amb competències o realitzats per institucions sense ànim de lucre que hagen estat homologats o reconeguts per aquestes administracions educatives, i els convocats per les universitats: 0,10 punts per cada deu hores de cursos superats acreditats. Es podrà concedir per aquest subapartat fins a un màxim de 5 punts.  
D) Per publicacions tècniques en matèria psicopedagògica: fins a 2 punts.  
No seran valorades les publicacions que estiguen obligades a consignar el ISBN, en virtut del que disposa el Decret 2.984/1972, de 2 de novembre, i no el tinguen.